El Parlament ha donat llum verda al nou decret d’habitatge, impulsat pel Govern. A partir d’ara els bancs hauran d’oferir lloguer social a totes les famílies vulnerables que estiguin ocupant un pis. Les entitats bancàries i els grans propietaris també estaran obligats a fer contractes de set anys als que no el puguin pagar i així evitar desnonaments.

La portaveu de la Plataforma d’Afectats per la Hipoteca parla del que suposa el nou decret davant la problemàtica dels desnonaments.

Parlem que a Catalunya hi ha hagut més de 95.000 desnonaments des del 2014, milers de famílies que es troben abandonades amb aquestes eines que hem impulsat, doncs, tenen una segona oportunitat i poden veure la llum Lucía Delgado portaveu de la PAH

A més, els habitatges de protecció oficial queden blindats, tindran aquesta qualificació sempre, i no es podran vendre a preu de mercat. Ho ha explicat el conseller de Territori i Sostenibilitat, Damià Calvet.

En la recepta de les polítiques d’habitatge hi ha molts ingredients, però n’hi ha un que sobresurt: l’augment del parc d’habitatges de lloguer assequible. Però hem d’atendre tota la resta. La nostra resposta des del Govern pretén ser ferma i transversal, urgent davant l’emergència. I en part, és aquest decret llei Damià Calvet conseller de Territori i Sostenibilitat

Finalment aquest decret no limita per llei els preus dels lloguers, però sí que marca que en els contractes s’hi inclogui el preu de l’índex de referència. El decret (que té el suport d’entitats socials com la Plataforma d’Afectats per la Hipoteca) ha tirat endavant amb el suport de Junts per Catalunya, ERC, la CUP i els comuns. El PSC s’ha abstingut i el PP i Ciutadans hi han votat en contra.